
A tiszta gazdasági kár, különös tekintettel a könyvvizsgáló felelősségére

A tiszta gazdasági kár a kártérítési jog egyik legvitatottabb területe, a magyar szakirodalom azonban ezidáig kevéssé foglalkozott e nagyon érdekes problematikával. A dolgozat kísérletet tesz a tiszta gazdasági kár fogalmának meghatározására, ezt követően pedig vizsgálja az e fajta károkért való felelősség megállapításának feltételeit.
A dolgozat bemutatja, hogy a tiszta gazdasági kár ok esetében olyan tényállásokról van szó, melyek rendkívül különböző élethelyzetekből származhatnak, mégis összegyűjthetőek egy fogalom alá. Különleges a károk ezen csoportja, mert bár a felelősség megítélésének feltételei a legtöbb esetben látszólag fennállnak, a bíróságok vonakodnak megítélni a tiszta gazdasági károkat, azonban nem tudnak magyarázatot adni ennek okára: még nem született meg az egységes elméleti, valamint gyakorlati válasz.
A dolgozat második egysége egy speciális kérdéssel foglalkozik: a könyvvizsgáló által harmadik személyeknek okozott tiszta gazdasági károkkal. Jelenleg nem fenntartható, hogy a piacok nem képesek felmérni a potenciális felelősség nagyságát, így nem képesek azt beárazni sem, ami ahhoz vezetett, hogy a könyvvizsgálók számára nem áll rendelkezésre elégséges biztosítási kapacitás. Elengedhetetlen, hogy az egyes jogrendszerek, így a magyar magánjog is, kidolgozza válaszait e tényállásokra, hogy a piaci szereplők a kockázatokkal számolni tudjanak, ezáltal megvalósítva a jogbiztonság követelményét.
A jogösszehasonlítás módszerével, a magyar kártérítési jog közvetett károkra, valamint a felelősség korlátozására vonatkozó szabályai és a magyar bírói gyakorlat vizsgálatán keresztül a dolgozat feltérképezi a könyvvizsgáló harmadik személyek felé való felelősségének esetköreit. Összegyűjti a felelősség megállapítása melletti és elleni érveket, majd felállít egy olyan tesztet, melyben összegzi a könyvvizsgáló felelősségének vizsgálata során szükséges szempontokat.
A pályamunka a magyar magánjogi szakirodalomban elsőként foglalkozik a tiszta gazdasági károkkal, elhelyezi azokat a magyar magánjog rendszerében és próbál elméleti válaszokkal szolgálni több, a gyakorlatban jelentkező, mindeddig megválaszolatlan kérdésre.



